钦定古今图书集成/明伦汇编/氏族典/第395卷 > 李晏
## 钦定古今图书集成/明伦汇编/氏族典/第395卷 > 李晏

按《金史李晏传》：晏字致美，泽州高平人。皇统六年，登
经义进士第，调岳阳丞，转辽阳府推官，历中牟令。世
宗识其才名，召为应奉翰林文字，五迁秘书少监，除
西京副留守。世宗谓侍臣曰：“翰林旧人，少新进士，类
不学，诏赦册命之文，鲜有能者。”左右举晏，于是召为
翰林直学士，擢吏部侍郎，俄为中都路推排使，迁翰
林院侍讲学士，兼御史中丞。世宗不豫，命宿禁中，一
时诏册皆晏为之。章宗立，晏画十事以上，皆采纳之。
改礼部尚书。越二年，授沁南军节度使，久之，致仕。明
昌六年，诏除其子仲略为泽州刺史。承安二年卒。